CELEX: 32015D1960
Language: et
Date: 2015-10-29 00:00:00
Title: Komisjoni rakendusotsus (EL) 2015/1960, 29. oktoober 2015, millega kehtestatakse 2016. aasta prioriteetide nimekirjad võrgueeskirjade ja suuniste väljatöötamiseks (EMPs kohaldatav tekst)

30.10.2015   
            
            
               ET
            
            
               Euroopa Liidu Teataja
            
            
               L 284/187
            
         KOMISJONI RAKENDUSOTSUS (EL) 2015/1960,
   29. oktoober 2015,
   millega kehtestatakse 2016. aasta prioriteetide nimekirjad võrgueeskirjade ja suuniste väljatöötamiseks
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 13. juuli 2009. aasta määrust (EÜ) nr 714/2009 võrkudele juurdepääsu tingimuste kohta piiriüleses elektrikaubanduses ning millega tunnistatakse kehtetuks määrus (EÜ) nr 1228/2003 (1) (edaspidi „elektrimäärus”), eriti selle artikli 6 lõiget 1,
   võttes arvesse Euroopa Parlamendi ja nõukogu 13. juuli 2009. aasta määrust (EÜ) nr 715/2009 maagaasi ülekandevõrkudele juurdepääsu tingimuste kohta ning millega tunnistatakse kehtetuks määrus (EÜ) nr 1775/2005 (2) (edaspidi „gaasimäärus”), eriti selle artikli 6 lõiget 1,
   ning arvestades järgmist:
   
               (1)
            
            
               Võrgueeskirjade ja suuniste väljatöötamine ja rakendamine on oluline samm teel energia siseturu täieliku ühendamise suunas. Kolmanda energiapaketiga (3) loodi institutsiooniline raamistik võrgueeskirjade väljatöötamiseks, et ühtlustada vajaduse korral elektri- ja gaasivõrke reguleerivaid tehnilisi, rakenduslikke ja turueeskirju. Sel eesmärgil teevad Energeetikasektorit Reguleerivate Asutuste Koostööamet (edaspidi „koostööamet”), Euroopa elektri põhivõrguettevõtjate võrgustik ja Euroopa maagaasi ülekandesüsteemi haldurite võrgustik (edaspidi koos „ENTSO”) ning Euroopa Komisjon tihedat koostööd kõikide asjaomaste sidusrühmadega.
            
         
               (2)
            
            
               Valdkonnad, milles saab välja töötada võrgueeskirju, on sätestatud nii elektri- kui ka gaasimääruse artikli 8 lõikes 6. Vaatamata võimalusele välja töötada võrgueeskirju võib komisjon otsustada välja töötada ka suuniseid elektrimääruse artikli 18 lõigetes 1, 2 ja 3 ning gaasimääruse artikli 23 lõikes 1 esitatud valdkondades. Nii elektri- kui ka gaasimääruse artikli 6 lõike 1 kohaselt peaks komisjon esmalt koostama aasta prioriteetide nimekirja, milles määratakse kindlaks valdkonnad, mis kaasatakse võrgueeskirjade väljatöötamisse.
            
         
               (3)
            
            
               
                  Gaasi valdkonnas on ülekoormuse juhtimise, võimsuse jaotamise, tasakaalustamise ja koostalitlusvõime ning andmevahetuse ühtlustatud eeskirjad juba vastu võetud ja avaldatud viimase kolme aasta jooksul. Elektri valdkonnas on võimsuse jaotamise ja ülekoormuse juhtimise ühtlustatud eeskirjad juba vastu võetud ning need avaldati 2015. aasta juulis.
            
         
               (4)
            
            
               Avaliku konsultatsiooni (4) käigus toetas enamik sidusrühmi juba alustatud tööde prioriteetseks seadmist ja rõhutas, kui oluline on vastuvõetud võrgueeskirjade ja suuniste nõuetekohane ja hästi kooskõlastatud rakendamine, millega on tagatud sidusrühmade struktuurne osalemine.
            
         
               (5)
            
            
               Tunnustades sidusrühmade vastuseid ja võttes arvesse mitmesuguseid meetmeid, mida on vaja energia siseturu täielikuks ühendamiseks, ja võttes veel arvesse asjaolu, et võrgueeskirjade ja suuniste rakendamine nõuab märkimisväärseid vahendeid kõigilt asjaomastelt osalistelt, sealhulgas komisjonilt, koostööametilt, ENTSO-lt ja sidusrühmadelt, ei lisatud aasta prioriteetide nimekirja uusi teemasid. Selleks et ühendada tulevane H-gaasi kvaliteeti käsitlev CENi standard koostalitlusvõime ja andmevahetuse võrgueeskirja, tehti muudatus gaasi valdkonna 2016. aasta prioriteetide nimekirja. 2016. aasta elektri valdkonna prioriteetide nimekirja lisati taas tootmisüksuste võrguühenduse nõudeid käsitlev ühtlustatud eeskiri, kuna kõnealuse võrgueeskirja lõplik vastuvõtmine toimub 2016. aasta alguses,
            
         ON VASTU VÕTNUD KÄESOLEVA OTSUSE:
   Artikkel 1
   Käesoleva otsusega kehtestatakse 2016. aasta prioriteetide nimekirjad võrgueeskirjade ja suuniste väljatöötamiseks.
   Artikkel 2
   2016. aasta prioriteetide nimekiri elektri valdkonna ühtlustatud eeskirjade väljatöötamiseks on järgmine:
   
               —
            
            
               võrgueeskirjad:
               
                           —
                        
                        
                           elektri tootmisüksuste võrguühenduse nõuete kohta (komisjonis jätkub vastuvõtmise etapp pärast hääletamist komitees 2015. aastal);
                        
                     
                           —
                        
                        
                           tarbimise ühendamise kohta (komisjonis jätkub vastuvõtmise etapp pärast hääletamist komitees 2015. aastal),
                        
                     
                           —
                        
                        
                           kõrgepingealalisvoolu ülekandesüsteemi ühendamise kohta (komisjonis jätkub vastuvõtmise etapp pärast hääletamist komitees 2015. aastal);
                        
                     
         
               —
            
            
               süsteemi talitluse kohta (komisjonis jätkub vastuvõtmise etapp pärast hääletamist komitees 2015. aastal);
            
         
               —
            
            
               võimsuse jaotamise kohta elektri forvardturul (komisjonis jätkub vastuvõtmise etapp pärast hääletamist komitees 2015. aastal);
            
         
               —
            
            
               tasakaalustuseeskirjad, sh võrguga seotud reservvõimsuse eeskirjad (viimistleda võrgueeskiri ja algatada vastuvõtmise etapp komisjonis);
            
         
               —
            
            
               hädaolukordades kehtivaid nõudeid ja tegevuskorda käsitlevad eeskirjad (viimistleda võrgueeskiri ja algatada vastuvõtmise etapp komisjonis);
            
         
               —
            
            
               ühtlustatud ülekandetariifide struktuuri kohta (koostööamet valmistab ette raamsuunise sõltuvalt oma analüüsi tulemustest ja vastavalt oma otsustele seoses energiaturu korralduse algatusega).
            
         Artikkel 3
   2016. aasta prioriteetide nimekiri gaasi valdkonna ühtlustatud eeskirjade väljatöötamiseks on järgmine:
   
               —
            
            
               eeskiri ühtlustatud ülekandetariifide struktuuri kohta (algatada vastuvõtmise etapp komisjonis);
            
         
               —
            
            
               kogu ELi hõlmaval turupõhisel lähenemisviisil põhinev maagaasi uue ülekandevõimsuse jaotamist käsitlev eeskiri (algatada vastuvõtmise etapp komisjonis);
            
         
               —
            
            
               eeskiri tulevase H-gaasi kvaliteeti käsitleva CENi standardi kohta (teha koostalitlusvõimet ja andmevahetust käsitleva eeskirja muutmise ettepanek ja algatada vastuvõtmise etapp komisjonis).
            
         Artikkel 4
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 29. oktoober 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 211, 14.8.2009, lk 15.
   
      (2)  ELT L 211, 14.8.2009, lk 36.
   
      (3)  Kolmas energiaturu pakett koosneb Euroopa Parlamendi ja nõukogu direktiivist 2009/72/EÜ (ELT L 211, 14.8.2009, lk 55), Euroopa Parlamendi ja nõukogu direktiivist 2009/73/EÜ (ELT L 211, 14.8.2009, lk 94) ja Euroopa Parlamendi ja nõukogu direktiivist 2003/55/EÜ (ELT L 176, 15.7.2003, lk 57) ning Euroopa Parlamendi ja nõukogu määrustest (EÜ) nr 714/2009, (EÜ) nr 715/2009 ja (EÜ) nr 713/2009 (ELT L 211, 14.8.2009, lk 1).
   
      (4)  Vastused on avaldatud järgmisel veebilehel: http://ec.europa.eu/energy/en/consultations/consultation-establishment-annual-priority-lists-development-network-codes-and.